Puni urushi

Reja:
1. Urushning sabablari. 
2. Birinchi Puni urushi. 

3. Ikkinchi Puni urushi. 

4.Rimning Sharqiy O`rta yer dengizidagi istilolari. 

Apennin yarim orolida tashkil topgan Rim davlati miloddan avvalgi III asr o`rtalarigacha butun Italiyani istilo qilib, O`rta yer dengizi bo`ylarini ham o`ziga qaratib olish uchun yangi harakatlar boshladi. 

Biroq bu zamonda O`rta yer dengizining g`arbiy qismida boshqa bir quldorlik davlati – Karfagen hukmronlik qilar edi. 

Karfagen Afrikaning shimoliy sohillari, Malta, Sardiniya, Korsika, Balear orollari, Sitsiliyaning g`arbiy qismini o`z ichiga olgan qadimiy quldorlik davlati edi. Karfagen bu quldorlik davlatining markaziy shahri bo`lgan. Bu shahar  katta va o`ziga xos bo`lib, Shimoliy Afrika sohilidagi kichik yarim orolda joylashgan. U Finikiyaning koloniyasi bo`lib, finikiyaliklar uni Kar. Xadashiy –«Yangi shahar» der edilar. Shahar geografik jihatdan g`oyat qulay yerda joylashgan. 

Miloddan avvalgi IX asrda Finikiyaning Tir shahri bu yerda o`z koloniyasini tashkil etgan bo`lib, V asr o`rtalarida Karfagen katta bir davlatning markaziga aylangan. Karfagen O`rta yer dengizi havzasidagi ko`p mamlakatlar bilan qizg`in savdo ishlarini olib borgan. Uning chuqur va qulay qo`ltiqlarida ko`pdan-ko`p kemalar turgan, ularga ko`plab yuk ortilgan va tushirilgan. Sohil bo`yida xilma-xil mollar saqlanadigan katta-katta omborxonalar bo`lib, ular yuklar bilan to`lib turgan. Kemalardagi yuklarni qullar tushirganlar, ular kemalarda eshkakchilik ham qilganlar. Karfagenliklar hayotida qishloq xo`jaligi, hunarmandchilik, ayniqsa, savdo-sotiq katta o`rin tutgan. Karfagenning kuchli harbiy dengiz floti va yollanma askarlardan iborat katta qo`shini ham bo`lgan. 

Shahar mustahkam tosh devorlar va minoralar bilan o`rab olingan. Karfagen miloddan avvalgi III asr o`rtalariga kelib, iqtisodiy va siyosiy jihatdan bir oz zaiflashib qolgan. Karfagen aslzodalari va katta yer egalari bosqinchilik siyosati yurgizilishini, Sitsiliya va boshqa joylarda o`z mavqelarini mustahkamlashni talab qilganlar. Bu hol Karfagen va Rim respublikasi o`rtasida O`rta yer dengizida hukmronlikni qo`lga kiritish uchun kurash boshlanishiga olib kelgan. 

Rimliklar Karfagenni Puni deb atar edilar. Shuning uchun bu urushlar Puni urushlari deb nom olgan. Birinchi Puni urushi Rim bilan Karfagenning Sitsiliya oroli uchun olib borgan kurashidan boshlangan. Sitsiliya orolining kichik sharqiy qismi Sirakuza podsholigiga qarar, katta g`arbiy qismi esa Karfagen ixtiyorida edi. 

Sirakuza shohi vafot etgach, uning xizmatida bo`lgan kampaniyalik yollanma askarlarning Sitsiliyaning shimoli-sharqiy burchagida joylashgan Messanani bosib olishlari urushning boshlanishiga bahona bo`lgan. Sirakuzaning yangi hukmdori Giyeron II Messanani qamal qilib, kampaniyalik yollanma qo`shinlarga qarshi chiqqan. Yollanma qo`shinlarning bir qismi Karfagenga bir qismi Rimga yordam so`rab murojaat  qilganlar. 

Rimliklar yollanma qo`shinga yordamga kelib, Karfagenga urush e`lon qiladilar. Rim-Karfagen urushi miloddan avvalgi 264-241 yillarda bo`lib o`tadi. Har ikki tomon ham dengizda, ham quruqlikda urush olib boradi. Rim qo`shinlari Sitsiliyaga tushib tez orada Messanani ishg`ol qiladilar. Ular quruqlikdagi janglarda birmuncha g`olib keladilar. Ammo Karfagen floti dengizda rimliklarni mag`lubiyatga uchratadi. Chunki bu vaqtda rimliklarning kuchli harbiy dengiz floti yo`q edi. Rimliklar tez vaqt ichida qarg`a tumshuqli 120 ta harsbiy kemani jihozlab, jangga hozirlaydilar. 

Miloddan avvalgi 260 yilda Mila burni va shahri yaqinidagi dengiz jangida rimliklar Karfagen floti ustidan g`alaba qozonadilar. Bu g`alaba Karfagen qo`shinlarini Sitsiliyadan surib chiqarib, urush harakatlarini Karfagenga ko`chirishga majbur etadi. 

Miloddan avvalgi 256 yilda rimliklarning 360 ta harbiy kemasi Karfagenga yo`l oladi. Eknom burni yonidagi jangda Rim floti Karfagen floti ustidan yana g`alaba qozonadi. Rimliklar qirg`oqqa chiqib, karfagenliklarga ketma-ket zarba beradilar. Rim qo`shinlarining bir qismi behisob o`lja va asirlarni olib Rimga qaytadi. Ammo ular qaytishda dengiz dovuliga uchrab butunlay halok bo`ladilar. 

255 yilda Karfagenning yollanma qo`shinlari Karfagenda qolgan rimlik qo`shanlarni tor-mor etadilar. Rim sarkardasi asir tushib, asirlikda vafot etadi. Urush harakatlari yana Sitsiliyaga ko`chadi. Karfagen qo`shiniga Gamilkar Barka lashkarboshi bo`lgach, Karfagen qo`shinlari Sitsiliyaning ko`p joylarini qaytadan ishg`ol qiladi. Rimliklar yangidan flot tuzib, Egata oroli yonidagi jangda Karfagen flotini qattiq mag`lubiyatga uchratadi. 

Miloddan avvalgi 241 yilda Birinchi Puni urushi sulh shartnomasi bilan yakunlanadi. Sulhga ko`ra Karfagen Rimga katta tovon to`lab, Sitsiliyadagi o`z mulklarini ham Rim hokimiyatiga topshiradi. 

Birinchi Puni urushidan keyin Karfagenda ahvol og`irlashgan. Iqtisodiy qiyinchilik yollanma qo`shin, Liviya qishloq ahli va qullarning borlashib qo`zg`olon ko`tarishlariga olib keladi. Gamilkar Barka boshliq qo`shin qo`zg`olonni bostirib, qo`zg`olonchilarni qirib tashlaydi. 

Rimliklar Karfagenning zaifligidan foydalanib, miloddan avvalgi 238 yilda Sardiniya va Korsika orollarini bosib olganlar. Karfagenliklar Rimga qarshi yangidan kurashga tayyorlanish uchun Iberiyani tanlaganlar. Miloddan avvalgi 237 yilda Gamilkar Barka qo`l ostidagi Karfagen qo`shinlari Iberiyaga kelib joylashadilar. U yerdagi ko`p qabilalarni yengib, katta yutuqlarga erishganlar. Ular Iberiyaning janubi-sharqiy burchagidagi Yangi Karfagen shahrini barpo qilganlar.

Miloddan avvalgi 229 yilda iberlar bilan bo`lgan janglarning birida Gamilkar Barka halok bo`ladi. qo`shin qo`mondoni qilib, uning kuyovi Gasdrubal tayinlanadi. Miloddan avvalgi 221 yilda Gasdrubal keltlar bilan bo`lgan urushlarning birida o`ldiriladi. Uning vafotidan keyin qo`shinga Gamilkarning 25 yoshli o`g`li Gannibal qo`mondon etib tayinlanadi. U mohir lashkarboshi va qo`rq​mas jangchi edi. Uning lashkarboshilik qobiliyati va misli ko`​rilmagan mardligiga dushmanlari ham tan berganlar. qadimgi Rim tarixchilaridan biri: «Gannibal xavf-xatarga tashlaganda qan​chalik jasur bo`lsa, shu xavf-xatar ostida qolganda shunchalik ehtiyotkorlik bilan ish ko`rar edi. U mehnat qilganda a`zoyi badani sira charchash bilmas va aslo ruhi tushmas edi. U jazirama issiqqa ham, sovuqqa ham bardosh berardi. U yumshoq o`rinda yotmasdi, harbiy chakmonga o`ralib olib, qorovullikda turgan jangchilar orasida uxlardi. U birinchi bo`lib jangga otilar va jangdan maydonidan eng keyin chiqar edi. Jangchilar Gannibal boshchiligida o`z kuchlarga shun​chalik qattiq ishonganlarki va shunchalik mard bo`lganlarki, bosh​qa hech bir kishi boshchiligida bunday bo`lmas edi», - deb yozgandi.

Rim bilan Karfagen o`rtasidagi Ikkinchi Puni urushi miloddan avvalgi 218–201 yillarda bo`lib o`tadi. Karfagen qo`shinlarining yangi sarkardasi Gannibal miloddan avvalgi 219 yili Rim bilan ittifoqda bo`lgan Iberiyaning Sagnut shahrini qilib, uni tor-mor keltirgan, shahar aholisini qo`l qilib sotib yuborgan. Bundan norozi bo`lgan Rim Yangi Karfagenga elchilar yuborib, Gannibalni Rim qo`liga topshirishni talab qiladi.

Miloddan avvalgi 218 yilning bahorida Gannibal o`z qo`shinlari va jangovar fillari bilan Yangi Karfagendan yo`lga chiqadi. U Pireney tog`laridan o`tib, gallarning ba`zi qabilalari bilan jang qilib. Alp tog`lari etaklariga yetib boradi. Gannibal juda og`ir mashaqqatlar bilan 33 kun deganda Alpning qorli tog`larida oshib o`tib, Shimoliy Italiya tomon harakat qiladi. qorli dovondan o`tish og`ir bo`lib, askarlar tog`ning tikka va tog` so`qmoqlaridan o`rmalab borganlar. Muzlagan sirg`anchiq yo`llaridan borayotgan jangchilar, otlar va fillarning ko`pchiligi tubsiz jarga qulab halok bo`lgan. Tog` so`qmoqlaridan charchab, holdan toygan qo`shin Shimoliy Italiyaga yetib kelganda Gannibalning 20 ming piyoda va 6 ming otliq askari, oz sonli fillari qolgan edi. Lekin kelt qabilalari Gannibalga kelib qo`shilib, unga bir oz madad beradilar. Gannibal Shimoliy Italiyada turgan Rim qo`shinlarini navbatma-navbat  tor-mor qilib, janub tomon qo`shin tortadi.

Miloddan avvalgi 217 yilda Rimliklar Etruriyadagi Arritsiy shahri yonida Gannibalning yo`lini to`sganlar. Lekin Gannibal qo`shinlari rimliklar kutmagan botqoqlikdan kun davomida kechib o`tib, ularning orqa tomonida paydo bo`lganlar. Kechib o`tish vaqtida Gannibal ko`zidan ajralagan, u minib yurgan yagona fil ham halok bo`lgan. Gannibal qo`shinlari Rim qo`shinlariga orqa tomonidan hujum qilib, Traziman ko`li yonida Rim qo`shinlarining ko`p qismini qirib tashlaganlar.

Miloddan avvalgi 216 yilda Gannibal rimliklarning ayrim hujumlarini qaytarib, Rimni chetlab o`tib, Janubiy Italiyaga yo`l olgan. Chunki Gannibal u yerda janubiy Italiya aholisidan va Karfagenda madad olishi mumkin edi. U o`tish davrida rimliklarning ko`plab qishloqlarini vayron qilgan. Gannibal Rimga dushman, tobe qabilalarni o`ziga og`dirib olishni ko`zda tutib, ularni o`ldirmaslik haqida buyruq beradi.

Miloddan avvalgi 216 yili Gannibal qo`shinlari Italiya janubidagi Kanna qishlog`iga kirib kelganida uning 40 ming piyoda jangchisi va 10 mingga yaqin otliq askarlari bor edi. Rim qo`shinida esa 80 ming piyoda va 6 ming otliq jangchi bo`lgan. Gannibal qo`shinlari 70 ming Rim piyoda askarlarni qurshab olib, ularning ko`p qismini qirib tashlaganlar, bir qismini esa asir olganlar. Jangda Rim sarkardalaridan Emiliy Pavel halok bo`lgan, ularning ikkinchi sarkardasi Varron qolgan-qutgan qo`shin bilan Rimga qarab qochgan.

Kanna yonidagi mag`lubiyat Rimni og`ir ahvolga solib qo`ygan. Jangda butun Rim qo`shinlarining uchdan bir qismi halok bo`lgan. Karfagenliklarining bu g`alabasi Italiya markazi va janubida yashab, Rim tobe bo`lgan samnit, lukan va apul qabilalarining Gannibal tomoniga o`tishi uchun imkon beradi. Shu vaqtda kapuyaliklar ham karfagenliklarga  kelib qo`shiladilar. Ammo Gannibalning Rimni olish uchun qilgan harakati zoye ketadi.

Kanna mag`lubiyatidan so`ng Rim senati shoshilinch chora ko`rib, 17 yoshdan 70 yoshgacha bo`lgan barcha erkaklarni qo`shinga safarbar qilgan. Tez orada rimliklar 250 ming askar to`plab, ularni qurollantirganlar. Rim sarkardalari qo`shini mayda bo`laklarga bo`lib, katta janglarga chap berib, kichik janglar bilan karfagenliklar tomonga o`tgan shaharlarini qamal qila boshlaydilar. Bunday urush Gannibal uchun halokatli edi. Garchi Karfagendan jangchilar kelib qo`shilgan bo`lsa ham Gannibal qo`shinida ahvol og`ir bo`lib qolavergan. qo`shin kundan-kun kamayib bormoqda edi. Yangi Karfagendan qo`shin tortib kelayotgan Gannibalning ukasi tortib kelayotgan Gannibalning ukasi Gasdrubal Metavra daryosi bo`yidagi jangda rimliklar tomonidan tor-mor etilib, uning o`zi o`ldirilgan.

Miloddan avvalgi 204 yilda urush harakatlari Karfagenga ko`chiriladi. Rimliklar Ssipion qo`mondonligidagi katta qo`shini Karfagenga jo`natadilar. Gannibal Karfagenni himoya qilish uchun Italiyadan chaqirtirib olinadi. Miloddan avvalgi 202 yilda Kar​fagendagi Zama shahri yaqinida Gannibal boshliq karfagenliklar bilan Ssipion boshliq Rim va Numidiya podshosining otliq askarlaridan iborat qo`shin o`rtasida ayovsiz jang bo`ladi. Bu jangda rimliklarning otliq askarlari ko`p edi. Rim bilan Karfagen piyoda askarlari qizg`in jang olib borayotgan vaqtlarida rim va numidiyaliklarninng otliq askarlari karfagenliklarning orqa tomonlariga o`tib olib, zarba beradilar. Birinchi Puni urushlari vaqtida yengilish nimaligini bilmagan Gannibal armiyasi o`z vatanini mudofaa qilayotib, tor-mor etiladi. Shu bilan Ikkinchi Puni urushi ham tugaydi. Karfagen Rimga taslim bo`ladi.

Ikkinchi Puni urushi natijasida Rim o`zining eng kuchli raqibi Karfagenni mag`lubiyatga uchratgan edi. Italiyaning bosib olinishi, Karfagen ustidan erishilgan g`alaba Rimni O`rta yer dengizi xavzasidagi eng qudratli quldorlik davlatiga aylantirgan. Rimdan sharq tomonida Makedoniya, Yunoniston, Epir, Salavkiylar podsholigi va Misr kabi juda boy mamlakatlar joylashgan edi. Bu mamlakatning boyliklari Rim quldorlari va harbiylarini doimo o`ziga jalb qilib kelardi.

Rim sharqqa yurishni Makedoniyadan boshlaydi, Makedoniya ellin davlatlaridan biri bo`lib, Rimning ashaddiy dushmani edi. Rimliklar Makedoniyaga qarshi kurashmoq uchun ustalik bilan ish yuritib, yunonlarga o`zlarini xaloskor qilib ko`rsatadilar. Ular Fessaliyaga o`z qo`shinlarini keltirib joylashtiradilar. Shu yerdan ular Makedoniyani istilo qilishni mo`ljallab qo`yadilar. Ular  ayrim polislari bilan ittifoq tuzib, miloddan avvalgi 197 yilda Fessaliyaga qo`shin tushirib Kinoskefali qishlog`idan Makedoniyaga hujum boshlaydilar. Bu yerda qattiq jang bo`lib, Rim legionlari g`alabiga erishadilar. Mag`lubiyatga uchragan Makedoniya barcha mulklaridan ajralib, Rimga tobe bo`lib qoladi.

Makedoniya erishilgan g`alabadan keyin Rim senati yunon shaharlarining erkinligini tan olgan. Bu xabarni yunonlar xursandchilik bilan kutib olganlar. Lekin ularning xursandchiliklari uzoqqa bormagan. Rimliklar yunonlarining ko`p ishlariga aralashib, ularning erkinligini yo`qqa chiqara borganlar. Bu hol Yunonistonda Rimga qarshi kuchli norozilik uyg`otgan.

Miloddan avvalgi 146 Axeya ittifoqi rimliklarga qarshi qo`zg`olon ko`targan. qo`zg`olonchilar qarzlarning bekor qilinishini va boylarga ham soliq solishni talab qilganlar. qo`zg`olonni bostirish uchun Rim qo`shinlari yuborilgan. Ular qo`zg`olon markazi Korinf shahrini ishg`ol qilganlar. qattiq jang boshlanib ketgan. Ko`p odamlar halok bo`lgan. Shahar vayron qilinib, unga o`t qo`yilgan. Aholining ko`p qismi qul qilib sotib yuborilgan. Yunon shaharlarning ittifoqi tarqatib yuborilgan, ko`pgina shaharlar Rimga itoat ettirilgan.

Miloddan avvalgi 190 yilda Rim qo`shinlari Kichik Osiyoga bostirib kiradilar. Suriya qo`shinlari dushmanni Magneziya shaharchasi yonida qarshi oladilar. Har ikki tomon ayevsiz jangga kirishadi. Bu jangda suriyaliklarning qo`shini ko`p edi. Lekin shunga qaramay Rim legionlari jangda g`alaba qozonadilar.

Miloddan avvalgi 188 yilda rimliklar bilan suriyaliklar o`rtasida sulh shartnomasi tuzildi. Sulh bitimga ko`ra Antiox III Yevropa va Osiyodagi Tavr tog`larining shimolidagi mulklaridan voz kechadi. U barcha jang fillarini va flotini Rimga berishi, shuningdek tovon to`lashi lozim bo`lgan. Ayni paytda rimliklar o`zlarining eski raqibi, Suriyada yashayotgan Gannibalni rimliklarga tutib berishni talab qilganlar. Shunday qilib, rimliklarning zarbalari natijasida Suriyaning qudrati puturdan ketgan. Rim esa O`rta yer dengizdagi eng qudratli davlatga aylangan.

Ikkinchi Puni urushi davrida vayron qilingan Karfagen tez orada o`zini tiklab, mustahkamlanib olgan. Karfagenliklar deh​qon​chilik, hunarmandchilik va savdo-sotiqni rivojlantirishga katta ahamiyat berganlar. Rimliklar esa Karfagenning qayta kuchayishini istamas edilar. Uni doimo asoratda tutmoqchi bo`lganlar.

Miloddan avvalgi 153 yilda Karfagenga kelgan Rim senatori  va yozuvchisi Mark Katon shaharning iqtisodiy faravonligini ko`rib, hayratga tushgan edi. U karfagenliklarning ashaddiy dushmani bo`lib, senatda o`z nutqini «Karfagenni vayron qilish kerak», degan so`zlar bilan tugatardi. Rimliklar Karfagen bilan yangidan urush chiqarishga bahonalar izlar edilar. Karfagen bilan Numidiya o`rtasidagi janjallar urush boshlanishiga sabab bo`ladi.

Miloddan avvalgi 149-146 yillarda bo`lib o`tgan urushlar natijasida Karfagen yana vayron qilinib, aholi qul qilib sotib yuborilgan. Uning o`rnida  Rimning Afrika viloyati tuzilgan.

Sharkiy O`rta yer dengizi bo`ylari itoat ettirilib, Rimga qo`shib olingandan so`ng endi navbat Ispaniyani bosib olishga yetgan. Bunday harakatlar miloddan avvalgi 206 yildayoq boshlangan edi, biroq  Rimliklar mahalliy iberlarning qarshiligiga duch kelgan edi. Miloddan avvalgi 154 yilda Iberiya, miloddan avvalgi 150 yilda Luzitaniya aholisi Rimga qarshi qo`zg`olon ko`tardi. Nati​ja​si​da qo`zg`olon boshlig`i Virnat Luzitaniya podshosi deb tan olindi. Miloddan avvalgi 139 yilda Virnat sotqin ayol tomonidan o`ldi​rilgan bo`lsa ham tog`lik numansiya aholisi kurashni davom ettirgan.

Miloddan avvalgi 133 yilda Rim qo`shinlari Numansiya shahrini qamal qilib, uni ishg`ol qilinganlar. Natijada Ispaniya va Luzitaniya ham bo`ysundirilib, Rim hududlari Iberiyadan Kichik Osiyogacha, Makedoniyadan Misrgacha cho`zilgan.

